《悲风谣渡德州河车中作》
清代·姚燮

迥野极风势，河流争风声。万木错营戟，驱若屯田兵。

天中无云日枯暍，射影苍黄变城色。穴狐疑夜据城啸，城上游鹰击之得。

毛血洒滴不到地，鸡雉钻篱犬奔堞。州民无田不能食，十户倾圮九逃匿。

强丁可盗女可娼，老弱相看泣枯骨。客车来南野，皇皇河之湄。

立潮搏奇石，虩若天门雷。巷门挤车不可以出入，欲渡未渡轮铁危。

浮桥百破支朽板，下有神鼍喷雪张鬐腮。沙雹喧矢车揭帷，人马一色同死灰。

瞿塘蜀道安足险，使我心肠惊骇激越而内摧。田庐䔫布倘足以自适，明须怀策东还归。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。